**​Hagaløkka skole i Asker får Benjaminprisen**

Årets Benjaminpris går til Hagaløkka skole i Asker for langsiktig og systematisk arbeid mot rasisme og diskriminering.

- Hagaløkka har jobbet mot rasisme i over 20 år, og fortsatt klarer de å tilpasse arbeidet til nye tider og nye utfordringer. Skolen utmerker seg ved at antirasisme og antidiskriminering er innarbeidet i skolehverdagen og er en del av skolens kultur, sier kunnskapsminister Kristin Halvorsen.

Et overveldende flertall av elevene ved skolen opplever respekt og toleranse uavhengig av kultur og religion. Juryen er imponert over hvordan elever og lærere ved Hagaløkka skole arbeider sammen. Som resultat er de tydelig stolte og fornøyde med skolen sin.

Hagaløkka har elever fra mer enn 30 ulike land, og omtrent halvparten av elevene har minoritetsbakgrunn. Skolen ligger i et område med stort etnisk, religiøst og kulturelt mangfold. Det store mangfoldet på Hagaløkka er, ifølge juryen, tydelig en berikelse for skolen og læringsmiljøet.

I år er det 10 år siden det rasistisk motiverte drapet på Benjamin Hermansen. Benjaminprisen deles ut hvert år til en skole som arbeider aktivt mot rasisme og diskriminering. Skolen som vinner, får 100 000 kroner og en miniatyrbyste av Benjamin Hermansen.

Prisen deles ut av kunnskapsminister Kristin Halvorsen på Hagaløkka skole fra **kl. 0900 til kl. 1000,** på den internasjonale Holocaustdagen **torsdag 27. januar**.

Juryen har i år valgt å gi hederlig omtale til Karuss skole i Kristiansand og Karlebotn skole i Nesseby.

[Les juryens begrunnelse for Hagaløkka skole og hederlig omtale her.](http://www.udir.no/Artikler/_Satsingsomrader/_Dronning-Sonjas-skolepris/_Benjaminprisen/Hagalokka-skole-i-Asker-far-Benjaminprisen/)

**Kontaktpersoner**

Katusha Otter Nilsen
juryens leder
Telefon 470 10 776

Bjørn Erik Sørensen
rektor ved Hagaløkka skole
Telefon 66 75 40 60 og 412 23 912

Hallvard Thorsen
kommunikasjonsrådgiver i Utdanningsdirektoratet
Telefon 408 53 969